**O B R A Z L O Ž E N J E**

**PRAVNI TEMELJ ZA DONOŠENJE AKTA**

Članak 98. Zakona o komunalnom gospodarstvu (Narodne novine br. 68/18, 110/18 i 32/20) i članak 39. Statuta Grada Pula-Pola (Službene novine – Bollettino ufficiale Pula-Pola br. 7/09, 16/09, 12/11, 01/13 2/18, 2/20, 4/21 i 5/21) čine pravni temelj za donošenje ovog akta.

**OSNOVNA PITANJA KOJA SE UREĐUJU AKTOM**

Predlaže se donošenje Odluke o vrijednosti boda komunalne naknade Grada Pula-Pola na temelju kojega se vrši obračun komunalne naknade uz ostale parametre za obračun utvrđene Zakonom o komunalnom gospodarstvu.

**PRIKAZ STANJA KOJA SE UREĐUJU AKTOM**

Zakonom o komunalnom gospodarstvu (Narodne novine br. 68/18, 110/18 i 32/20) propisano je da predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 01. siječnja iduće godine, a koja se određuje u kunama po četvornome metru (m2) korisne površine stambenog prostora u prvoj zoni jedinice lokalne samouprave.

Obzirom da je na temelju Odluke Vlade RHo objavi uvođenja eura kao službene valute u Republici Hrvatskoj (Narodne novine br. 85/22) u vezi sa Zakonom o uvođenju eura kao službene valute u Republici Hrvatskoj (Narodne novine br. 57/22 i 88/22) od 01. siječnja 2023. godine službena valuta u RH euro te da obveza dvojnog iskazivanja prestaje s 01. siječnjem 2024. godine, u prijedlogu Odluke iznos vrijednosti boda prikazan je samo u eurima, obzirom da bi ista trebala stupiti na snagu 01. siječnja 2024. godine.

Polazište za određivanje vrijednosti boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.

Važećom Odlukom o vrijednosti boda komunalne naknade (B) (Službene novine – Bolletino ufficiale Pula-Pola broj 21/18) utvrđena je vrijednost boda za obračun komunalne naknade u visini od 6,00 kn godišnje po četvornom metru korisne površine, odnosno 0,50 kn mjesečno po četvornom metru korisne površine stambenog prostora u prvoj zoni.

Za obveznike plaćanja komunalne naknade na području grada Pule vrijednost boda nije se mijenjala od 2009. godine kada je bod s dotadašnjih 0,30 kn mjesečno, odnosno 3,60 kn godišnje izmijenjen na visinu koju ima po trenutno važećoj Odluci, odnosno 0,50 kn mjesečno ili 6,00 kn godišnje.

Obzirom da se od 2009. godine do danas nedvojbeno proširila komunalna infrastruktura Grada, odnosno da su povećane površine nerazvrstanih cesta, proširena je  javna rasvjeta u svim naseljima prema zakonskim mogućnostima, izvršeno je poboljšanje energetske učinkovitosti, na čemu se i dalje intenzivno radi; povećana je površina uređenih javnih površina i javnih zelenih površina, uređene su plaže te je u velikom broju povećan i broj dječjih igrališta, što sve proširuje i potrebu da održavanjem istih pa, neovisno o samoj inflaciji i porastu troškova općenito u ovom razdoblju, vrijednost boda komunalne naknade koja je trenutno na snazi neodrživa je u smislu trajnog i kvalitetnog obavljanja komunalnih djelatnosti, odnosno za održavanje komunalne infrastrukture  u stanju funkcionalne ispravnosti sukladno Zakonu o komunalnom gospodarstvu.

Kako bi Grad Pula-Pola osigurao sredstva za sve komunalno-infrastrukturne projekte i kako bi se komunalni standard održao na razini funkcionalne ispravnosti odnosno kako bi se i dalje unaprjeđivao, nužno je povećanje vrijednosti boda komunalne naknade kako se i predlaže ovom Odlukom.

Primjera radi, Program održavanja komunalne infrastrukture je u 2021. godini ukupno iznosio 48.176.771,00 kn (6.394.156,35 eura), u 2022. godini ukupno 55.005.000,00 kn (7.300.418,08 eura), a u 2023. godini ukupno 59.282.549,73 kn (7.868.146,49 eura). Razvidno je kako se širenjem komunalne infrastrukture, povećava i potreba održavanja te troškovi koji, osim što obuhvaćaju veći opseg, uslijed inflacije su narasli po pojedinim stavkama i preko 100%.

Notorna je činjenica da su troškovi energenata, građevinski troškovi kao i svi ostali troškovi u cjelini, a ne samo pojedini točno određeni proizvodi ili usluge doživjeli veliki porast cijena, a koji utječu na procjenu troškova održavanja komunalne infrastrukture potrebnih za osiguranje obavljanja komunalnih djelatnosti, iz čega proizlazi da ostvarena sredstva komunalne naknade u odnosu na procjenu troškova održavanja komunalne infrastrukture nisu dostatna za trajno i kvalitetno obavljanje komunalnih djelatnosti, a što se prvenstveno financira upravo iz namjenskih sredstava ostvarenih naplatom komunalne naknade.

Sagledavajući sve izvore financiranja održavanja, a osobito uzevši u obzir da prema službenim javno objavljenim podacima Zavoda za statistiku, stopa inflacije za razdoblje od siječnja 2009. godine do rujna 2023. godine iznosi 39,8%, uzročno-posljedično proizlazi da je nužno povećati vrijednost boda komunalne naknade te se predlaže povećanje s dosadašnjih 6,00 kn odnosno 0,80 eura na 1,1 eura odnosno 8,29 kn po četvornom metru, što predstavlja 37,5%-tno uvećanje vrijednosti boda.

Uzmemo li u obzir druge gradove kao primjer, za istaknuti je kako Grad Rijeka ima vrijednost boda u iznosu od 2,02 eura, Grad Zagreb 1,39 eura, Osijek 1,35 eura, Split 1,22 eura, Šibenik i Karlovac 1,11 eura te Koprivnica i Dubrovnik po 1,00 euro. Mnogi gradovi i općine na putu su do promjene vrijednosti boda komunalne naknade, poput Varaždina koji je predložio svoj bod u vrijednosti od 1,00 euro sa dosadašnjih 6,00 kn.

Grad Pula-Pola, predloženim povećanjem vrijednosti boda još uvijek će imati manju ili jednako utvrđenu vrijednost boda s drugim usporedivim gradovima.

Pri povećanju vrijednosti boda polazište je bilo jedno od osnovnih načela komunalnog gospodarstva, a to je načelo solidarnosti u podmirenju troškova odnosno financiranju građenja i održavanja komunalne infrastrukture na području jedinice lokalne samouprave pri čemu se vodilo računa i o drugom bitnom načelu, načelu kontinuiteta obavljanja komunalnih djelatnosti kao i načelu ekonomičnosti i učinkovitosti pružanja usluga komunalnih djelatnosti, odnosno da se uz najmanje moguće troškove za korisnike, osigura učinkovitost i svrhovitost komunalnog sustava na području grada Pule. Vrijednost komunalnog boda povećana je u minimalnom iznosu potrebnom za održavanje standarda kakvog građani Grada Pula-Pola žele.

U nastavku slijedi primjer stambenog objekta od 60,00 kvadrata i izračun komunalne naknade po zonama s prikazanim uvećanjem te primjer poslovnog prostora od 60,00 kvadrata koji služi obavljanju trgovinske djelatnosti, kao najzastupljenije djelatnosti, također po zonama, uz napomenu da se u drugim djelatnostima linearno smanjuje ili povećava iznos ovisno o koeficijentu namjene koji za različite djelatnosti može biti od 3-10.

**Primjeri:**

KOMUNALNA NAKNADA

* povećanje vrijednosti boda s 0,80 eura na 1,10 eura

**STAN 60,00 m2**

*(formula: kvadratura x koeficijent zone\* x vrijednost boda)*

*(\* koeficijenti zona – I. zona - 1,00; II. zona – 0,80; III. zona – 0,70; IV. zona – 0,50)*

Komunalna naknada izračunava se u godišnjem iznosu, ali građanima računi dolaze na naplatu kvartalno pa se u tablici prikazuje iznos godišnje i kvartalno.

|  |  |  |  |  |
| --- | --- | --- | --- | --- |
|  | SADA GODIŠNJI | **NOVO GODIŠNJI** | SADA KVARTALNI RAČUN | **NOVO KVARTALNI RAČUN** |
| I.zona  (npr.Sergijevaca) | 47,78 eura | **66,00 eura** | 11,95 eura | **16,50 eura** |
| II.zona  (npr. Štinjan Kašćuni) | 38,22 eura | **52,80 eura** | 9,55 eura | **13,20 eura** |
| III.zona  (npr. Šikići) | 33,45 eura | **46,20 eura** | 8,36 eura | **11,55 eura** |
| IV.zona  (dio Put od Fortica) | 23,89 eura | **33,00 eura** | 5,97 eura | **8,25 eura** |

**37,5% su veći računi na godišnjoj bazi, gledajući po svakom pojedinom računu (kvartalno), povećanje računa, ovisno o zoni, bilo bi cca 2,28 – 4,55 eura. Na mjesečnoj bazi to iznosi 0,57 – 1,14 eura.**

**POSLOVNI PROSTOR 60,00 m2 – djelatnost trgovine na veliko i malo**

*(formula: kvadratura x koeficijent zone x vrijednost boda x koeficijent namjene\*)*

*(\*koeficijenti namjene propisani su Odlukom o komunalnoj naknadi Grada Pula-Pola (Službene novine – Bollettino ufficiale Pula-Pola br. 21/18, 3/19, 4/20 i 20/21))*

|  |  |  |  |  |
| --- | --- | --- | --- | --- |
|  | SADA GODIŠNJI  (keoficijent 9) | **NOVO GODIŠNJI** | SADA KVARTALNI RAČUN | **NOVO KVARTALNI RAČUN** |
| I.zona  (npr.Sergijevaca) | 432,00 eura | **594,00 eura** | 108,00 eura | **148,50 eura** |
| II.zona  (npr. Štinjan Kašćuni) | 345,60 eura | **475,20 eura** | 86,40 eura | **118,80 eura** |
| III.zona  (npr. Šikići) | 302,40 eura | **415,80 eura** | 75,60 eura | **103,95 eura** |
| IV.zona  (dio Put od Fortica) | 216,00 eura | **297,00 eura** | 54,00 eura | **74,25 eura** |

**37,5% su veći računi godišnje, gledajući po svakom pojedinom računu (kvartalno), povećanje računa, ovisno o zoni i djelatnosti koja se obavlja, bilo bi cca 20,25 – 40,50 eura. Na mjesečnoj bazi to iznosi 5,06 – 10,12 eura.**

**OBRAZLOŽENJE ODREDABA NACRTA PRIJEDLOGA ODLUKE**

(Članak 1.)

Odredbom članka 1. Odluke definira se predmet ove Odluke, odnosno sukladno ovlastima iz Zakona o komunalnom gospodarstvu Gradsko vijeće Grada Pula-Pola ovom Odlukom utvrđuje vrijednost boda komunalne naknade na način da se ista utvrđuje po metru kvadratnom korisne površine stambenog prostora u prvoj zoni Grada Pula-Pola.

(Članak 2.)

Odredbom članka 2. Odluke predlaže se da vrijednost boda za obračun komunalne naknade iznosi 1,10 eura po metru kvadratnom sukladno članku 1. Odluke. Navedena vrijednost uzima se kod obračuna komunalne naknade koji se iskazuje na godišnjoj razini.

(Članak 3.)

Odredbama članka 3. Odluke utvrđuje se stupanje na snagu ove Odluke te prestanak važenja sadašnje Odluke, a sve u skladu sa Zakonom o komunalnom gospodarstvu koji definira da se predmetna Odluka mora putem predstavničkog tijela jedinice lokalne samouprave donijeti do kraja studenog tekuće godine da bi se primjenjivala od 01. siječnja naredne godine.

**SAVJETOVANJE S JAVNOŠĆU**

U skladu s odredbama članka 11. Zakona o pravu na pristup informacijama (Narodne novine, broj 25/13, 85/15, 69/22) Grad Pula - Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe ove Odluke. Savjetovanje se provodi u trajanju od 30 dana, počevši od 20. listopada 2023. godine do 18. studenog 2023. godine.

**PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu akta u Proračunu Grada Pula-Pola za 2024. godinu i projekcijama za 2025. i 2026. godinu bit će osigurana sredstva u iznosu potrebnom za izdavanje i dostavu rješenja o komunalnoj naknadi.

**p.o. PROČELNICA**

**Sanja Kljajić Dakić, univ.mag.iur.**